google/wiki40b huggingface dataset:
Black Friday

Black Friday (engelsk for «Den svarte fredagen») var en begivenhet 18. november 1910, der omtrent 300 suffragetter demonstrerte utenfor Underhuset i London da den britiske statsministeren H.H. Asquiths liberale regjering ikke greide å få gjennom en lov som ville gi noen kvinner retten til å stemme under valget for første gang noensinne.
Selv om lovforslaget ikke ble endelig avvist, indikerte Asquith at Underhuset ikke lenger ville bruke tid på forslaget. Som et svar på dette sendte Women's Social and Political Union (WSPU) en delegasjon på rundt 300 kvinner, som ble angrepet da de prøvde å springe forbi politiet. De ble møtt av en rundt seks timer lang mishandling av politiet hvor kvinner ble slått, banket opp, kastet mot bakken, sparket, og fikk ansiktene skrubbet mot gjerdet i fullt utsyn fra Underhuset. Det var også omfattende rapporter om at politiet bedrev seksuelt mishandling og overgrep. Asquiths bil ble vandalisert som en reaksjon på hvordan kvinnene ble behandlet. Hendelsen var en større flause for Winston Churchill, som på tiden var innenriksminister. Minst to kvinner døde som følge av de skader fikk av politiet.

Konsekvenser

Hendelsene på Black Friday var en stor PR-krise for regjeringen, da pressen tok suffragettenes side, og publiserte fotografier av politiet som angrep ubevæpnede kvinnelige demonstranter. Politiets handlingsmåte kom under sterk kritikk. Etter Black Friday annonserte Asquith at om Det liberale partiet ble valgt inn under det neste valget, skulle de få gjennom et lovforslag som lot kvinner stemme. WSPU nektet dette, da de mente at det kun var et forsøk på å dekke sine spor og trekke stemmer.
Dette var den første gangene suffragettenes protester ble møtt med fysisk vold, men den britiske befolkningen støttet stort sett dette, da holdningen til kvinnenes kampanje i den perioden var ganske motstridende. Minst to kvinner døde som et resultat av politivold, og to hundre kvinner ble arrestert. En annen kvinne, Mary Clarke og søster av Emmeline Pankhurst, som hadde blitt hardt mishandlet av politiet, og arrestert for steinkasting noen dager senere, døde etter å ha blitt løslatt fra fengselet juledagen 1910.
Hovorigenium

Utbredelse

Slekten er utbredt i Ecuador.
Salchow

Salchow-hoppet er et kunstløpelement oppkalt etter den svenske kunstløperen Ulrich Salchow, som introduserte hoppet i 1909. Hoppet satses fra bakover innerskjær, og landes (i likhet med alle andre hopp) på bakover ytterskjær. For løpere som roterer mot klokken er satsen fra venstre ben, og for løpere som roterer med klokken er den fra høyre ben. Enkel salchow har én rotasjon i luften, dobbel har to, trippel tre, og kvadrupel fire.
Luo Qinshun

Luo Qinshun (kinesisk: 罗钦顺, født i 1465 i fylket Taihe i provinsen Jiangxi i Kina, død 1547) var en kinesisk neokonfuciansk filosof på Mingdynastiets tid.
Luo Qinshun beskjeftiget seg med å forbinde buddhistisk filosofi med tradisjonell kinesisk filosofi, og med forholdet mellom qi (氣) og li (理). I motsetning til andre neokonfucianske filosofer som Wang Shouren gikk Luo Qinshun ikke ut fra en dualitet mellom disse begreper.
Hans hovedverk ble oversatt til engelsk i 1987 av Irene Bloom som Knowledge Painfully Acquired.
Turnuslege

En turnuslege er en lege som gjennomfører turnustjeneste etter fullført legeutdanning. Fra høsten 2017 ble turnuslegeordningen erstattet av lege i spesialisering del 1 (LIS 1) ved innføring av ny spesialistforskrift. Denne nye ordningen har tilnærmet samme innhold som den gamle turnuslegeordningen. Alle leger som utdannes i Norge må gjennomføre ett og et halvt år som turnuslege eller LIS 1 før de kan jobbe som fastlege, i kommunal legevakt, eller som lege i spesialisering del 2 eller 3 på sykehus. Tidligere måtte nyutdannede leger avtjene turnustjeneste før de fikk endelig autorisasjon som lege, men autorisasjonstidspunktet ble flyttet til etter bestått embedseksamen, ved overgang fra loddtrekningsbasert til søknadsbasert turnustjeneste i 2013.
De fleste norske leger som har studert i utlandet gjennomfører også LIS 1 i Norge. De fleste land har turnustjeneste med ett år på sykehus. Ordningen med et halvt år i kommunehelsetjenesten er en ordning som ble opprettet omkring 1960 for å bedre legedekningen i distriktene, og er særnorsk.
LIS 1 består idag av ett år på sykehus, fulgt av et halvt år i kommunehelsetjenesten, hovedsakelig som allmennlege. I LIS 1-perioden har legen hovedsakelig samme plikter og rettigheter som andre autoriserte leger, men de har krav på veiledning. Særlig de siste årene er turnuslegene blitt underlagt krav om mer formell veiledning, mens turnuskandidater tidligere gjerne ble plassert i et distrikt som ellers ville være uten lege.
Chris DeGarmo

Bakgrunn

DeGarmo er best kjent for sin 17 år (1981–1998) lange fartstid i progressiv metal-bandet Queensrÿche. Han var med å starte det Seattle-baserte bandet, og var ansvarlig for mesteparten av komposisjonen av bandets innfløkte og avanserte musikk. Han skrev også alene 1991-hiten Silent Lucidity, som nådde Topp 10 på Billboard Hot 100 lista, og fikk «Broadcast Music Incorporated» prisen for å ha skrevet den. DeGarmo forlot bandet i 1997 av ukjente årsaker. 
Etter Queensrÿche var han i et kort prosjekt kalt «Spys4Darwin» i 2001 og ga ut EPen «Microfish». Så samarbeidet han med Jerry Cantrell som turnegitarist og var med på studioalbumet Degradation Trip i 2002. I 2003 samarbeidet han atter igjen med Queensrÿche på innspillingen av Queensrÿches album Tribe, men ble ikke med i bandet igjen.
Chris bor nå i Seattle-området med sin kone og barn, og arbeider fulltid som charterflyger.
Lithanomala

Utseende

Middelsstore biller, 10-18 millimeter lange og 7-9 millimeter brede.

Forekomst

Slekten er bare kjent fra Leskovo-formasjonen som ligger i Zabajkalskij kraj i den asiatiske delen av Russland. Denne er fra Nedre Kritt-tiden, 130-125 millioner år før nåtid.
Pumpemekanisme

Virkemåte

Nesten alle pumpemekanismer benytter en frem- og tilbakebevegelse for å lade våpenet. Skjeftet er vanligvis knyttet til sluttstykket, og bevegelsen bakover låser opp sluttstykket og trekker det tilbake. Den brukte patronen trekkes ut av kammeret og kastes ut ved hjelp av en ejektor. Samtidig presser en fjær i magasinet en ny patron inn i en heis, som løfter patronen opp i stilling bak kammeret mot slutten av bakoverbevegelsen. På dette tidspunktet spennes også hanen eller tennstempelet. Når skjeftet deretter beveges fremover, blir patronen brakt inn i kammeret, sluttstykket låses, og våpenet er igjen klar til avfyring.
Kolofon forlag

Kolofon forlag er et norsk forlag som utgir bøker for forfatternes regning, som en assistert selvpublisering. Forlaget ble startet i 2000. I 2016 ble det utgitt 204 titler. Kolofon eies av Juritzen Forlag og holder til i Oslo.
Kolofon tilbyr hjelp til publisering, distribusjon og markedsføring, og utgjør et alternativ til å gi ut på «eget forlag». Forlaget gir utgivelsene ISBN, leverer plikteksemplarer, registrerer boken i bokhandlernes database, og hjelper til med verktøy for markedsføring og PR.
Petit Apple Pie

Petit Apple Pie (プチアップル・パイ Puchi Appuru Pai) er en 18-volums mangaantologiserie innen sjangerne lolicon og bishōjo.  Den ble publisert av Animage Comics fra 10. november 1982 til 10. mars 1987. Det første volumet i serien ble publisert som Bishōjo Manga Best Anthology (美少女まんがベスト集成 Bishōjo Manga Besuto Shūsei), men endret navn til alle de påfølgende i serien til Petit Apple Pie, med originaltittelen som undertittel.
Malév Hungarian Airlines

Historie

I slutten av januar 2012 annonserte Malév at selskapet ikke lenger hadde mulighet til å finansiere sin aktivitet, og ba om subsidier fra ungarske myndigheter. 3. februar 2012 opphørte alle aktiviteter i selskapet.
Geomyphilus

Utseende

Små til middelsstore (4 - 7,7  millimeter), avlange, litt flate, matte eller halvblanke, rødbrune til nesten svarte gjødselbiller. Hodet er skovlformet, tydelig innbuktet foran. Pronotum er avrundet firkantet, fint til grovt punktert. Dekkvingene er litt rundede og har fine punktrader.

Levevis

Artene lever i gangene til ulike gnagere.

Utbredelse

Slekten er utbredt i Nord-Amerika og Mexico.
Myrina

Utseende

Middelsstore stjertvinger med en ganske lang og bred stjert på bakvingen. Oversiden er mer eller mindre metallisk blåaktig, undersiden lysbrun med en mørk tverrstripe.

Levevis

Larvene lever på trær i fikenslekten (Ficus).

Utbredelse

Slekten er utbredt i Afrika sør for Sahara og finnes også i Oman.
Emancer

Emancer (tidligere Utumno) er et norsk Black Metal-band fra Luster i Sogn. Bandet er for tiden signert på det tsjekkiske plateselskapet Naga Productions, hvor de gav ut sitt til nå siste album Twilight and Randomness i 2008. Bandet startet i 1996 og byttet navn fra Utumno til Emancer i 2000.
Fredriksodde

Fredriksodde var et lite fort anlagt noe sør for Larkollen i Østfold. Fortet skulle beskytte den lokale havnen. Fortet ble anlagt etter utbruddet av den store nordiske krig og de første anleggskostnadene kan spores til generalkvartermester Caspar Schøller i 1711 med en anvisning for en redoute med Corps de Garde. Fortet har sitt navn etter at Fredrik IV besøkte det i 1719. Tordenskiold nevner havnen hele 34 ganger og han lå der selv med linjeskipet «Laaland» i tre døgn i 1717. 
Etter at Den store nordiske krig var slutt, hadde fortet mindre betydning, men ble opprettholdt frem til 1730. I dag finnes bare rester etter kruttkjelleren i en villahave på Larkollen.
Råheimsdalen

Råheimsdalen er et av to dalfører i øverste del av Viksdalen i Gaular kommune i Sogn og Fjordane. Dalføret blir regnet fra enden av Haukedalen (Førde kommune) til Viksdalsvatnet, der dalføret møter Eldalsdalen.
Dalen har navnet sitt fra gårdene Råheim som ligger ved Lauvavatnet, 4 km fra Viksdalsvatnet.
I Råheimsdalen finnes den kjente Vallestadfossen, som er en av mange fosser i Gaularvassdraget.
Ung Vänster

Ung Vänster er det svenske Vänsterpartiets ungdomsforbund.
Forbundet har sine røtter i Socialdemokratiska Ungdomsförbundet som ble grunnlagt i 1903, og som etter splittelser og navnebytte blant annet var kalt Sveriges kommunistiska ungdomsförbund.
Den nåværende organisasjonen ble grunnlagt i 1970, etter at daværende Vänsterpartiets Ungdomsforbund hadde brutt med partiet og fortsatt som en selvstendig organisasjon under navnet Marxist-Leninistiska Kampförbundet.
Ung Vänster beskriver i dag sin ideologi som sosialisme og feminisme.
VM i kunstløp 1914

VM i kunstløp 1914. Verdensmesterskapet i kunstløp single for damer og parløp ble arrangert i St. Moritz i Sveits 24. og 25. januar 1914. Singlekonkurransen for menn ble arrangert i Helsingfors i Finland 21. og 22. februar 1914.
Gösta Sandahl fra Sverige ble verdensmester i kunstløp for menn og ungarske Opika von Méray Horváth vant sitt tredje strake verdensmesterskap for kvinner. Ludowika Jakobsson-Eilers & Walter Jakobsson fra Finland ble verdensmesterne i parløp.
The Wolf of Wall Street

Handling

Filmen sentrerer seg rundt Jordan Belfort (Leonardo DiCaprio), en aksjemegler på Wall Street som måtte sitte 20 måneder i fengsel etter å ha innrømmet å ha drevet en "Pump & Dump" svindel og hvitvasking av penger. Han fikk redusert fengselsstraff fordi han samarbeidet med politiet og tystet på tidligere kollega og samarbeidspartnere.
Riccardo Cassin

Krigsinnsats

Under andre verdenskrig kjempet Cassin i den italienske partisanbevegelsen mot de tyske okkupantene. 26. april 1945, da han var blitt partisanleder, forsøkte han sammen med V. Ratti å hindre en gruppe tyske soldater fra å komme seg over til Valtellina og St. Moritz. Ratti  – en klatrekamerat fra flere førstebestigninger  –  falt i aksjonen. Cassin ble dekorert for sin innsats i partisanbevegelsen i årene 1943–1945.

Ekspedisjonsleder

Etter krigen var det meningen at han skulle delta på den første italienske Karakorumekspedisjon som i 1954 lyktes i å førstebestige K2, men ifølge ham selv ble han tatt av deltakerlista fordi legene mente han hadde et hjerteproblem. Skuffelsen ble mildnet av at CAI betrodde ham ledelsen av den andre italienske Karakoramekspedisjon som lyktes å få førstebestigningen av den vakre og vanskelige Gasherbrum IV (Walter Bonatti og Carlo Mauri nådde toppunktet 5. august 1958).
Senere ledet Cassin en ekspedisjon til Jirishanca i Andesfjellene (1960). I 1961 ledet og klatret han sydveggen av Mount McKinley, Alaska («Cassin Ridge»); den gang fjellets vanskeligste rute. Han ledet også en ekspedisjon som forsøkte å bestige Lhotses sydvegg (1975).
78 år gammel gikk han Piz-Badiles nordøstvegg i anledning 50-årsjubileet for sin egen førstebestigning.
Riccardo Cassin døde i august 2009 i sitt hus ved Lecco, 100 år gammel.

Produsent av klatreutsyr

I 1947 begynte Riccardo Cassin å utvikle og produsere fjellbolter i et skur i Lecco, senere ble også hammere, isøkser og karabinere føyd til sortimentet. Ut av den spede begynnelsen vokste firmaet Cassin fram som en kjent produsent av fjellsportartikler og sportsbekledning. Merkenavnet Cassin ble på slutten av 1990-tallet kjøpt opp av fjellutstyrsfirmaet C.A.M.P.

Æresbevisninger

Cassin ble i 1980 utnevnt til storoffiser av Republikken Italias fortjenstorden. I 1999 ble han forfremmet til storkors av samme orden.
Saturn V

Saturn V (uttalt Saturn 5)  – også kjent som «Måneraketten» – var en flertrinnsrakett som brukte flytende drivstoff. I alt tretten slike raketter ble brukt i NASAs Apollo-program og i Skylab-programmet. Saturn V-raketten som fraktet Skylab opp i bane hadde to trinn, mens rakettene som ble brukt i Apollo-programmet hadde tre trinn.
Saturn V var den største modellen av Saturn-rakettene. Den ble konstruert under ledelse av den tyske ingeniøren Wernher von Braun ved Marshall Space Flight Center i Huntsville, Alabama. Boeing, North American Aviation, Douglas Aircraft Company, og IBM var de største firmaene som var involvert. Saturn V er fortsatt den største raketten som har vært operativ, både i kraft, størrelse og bærekapasitet. Den russiske Energija-raketten var litt kraftigere, men ble bare testet to ganger.
The Stones Remain in Silence

The Stones Remain in Silence er debutalbumet til Jeroan Drive fra 2007.
Auraiya (distrikt)

Demografi

Ved folketellingen i 2011 var det 1 372 287 innbyggere i distriktet, mot 1 179 993 i 2001. Den urbane befolkningen utgjør 17,07 % av befolkningen.
Barn i alderen 0 til 6 år utgjorde 14,13 % i 2011 mot 18,20 % i 2001. Antallet jenter i den alderen per tusen gutter er 894 i 2011.
Discovery Networks Norway

Discovery Networks Norway er en norsk TV-gruppe eid av det amerikanske TV-nettverket Discovery Communications.
Discovery Networks Norway, også kalt Discovery Networks Norge, oppstod da Discovery kjøpte den nordiske SBS-operasjonen og slo sammen denne med sin virksomhet. Sammenslåingen fant sted 17. juni 2013.
Discovery Networks Norway eier og driver kanalen TVNorge. I tillegg bistår Discovery Networks Norway sine søsterselskaper i England og Frankrike, i forbindelse med kanaler som retter sine sendinger mot det norske markedet. Dette gjelder blant annet de åtte reklamebærende kanalene FEM, MAX, VOX, TLC, Discovery Channel, Eurosport, Eurosport 2 og Eurosport Norge. Discovery-gruppen opererer også strømmetjenesten Dplay, som gir direkte tilgang til samtlige ovennevnte kanaler.
Kanalene Animal Planet, Animal Planet HD, Discovery HD Showcase, Discovery Science, Discovery World og Investigation Discovery er også pan-territoriale kanaler som tilbys på det norske TV-markedet. Dette er kanaler med norsk distribusjon, men uten norsktilpasset reklame.
TVNorge eies av Discovery Networks Norway og er underlagt norsk kringkastingslov. Eurosport Norge, FEM, MAX, VOX, TLC og Discovery Channel er britiske kanaler som retter sine sendinger til det norske markedet, og er underlagt britiske regler og tilsyn. Eurosport og Eurosport 2 sendes fra Frankrike og er underlagt franske regler og tilsyn. Disse TV-kanalene tilbys norske seere gjennom diverse norske TV-distributører.
Ingen av Discoverys kanaler er underlagt allmennkringkasterforpliktelser.
Discovery Networks Norge engasjerer i dag 160 medarbeidere. I tillegg har Discovery-gruppen en stor internasjonal operasjon i London og Frankrike. Det er ca. 7000 ansatte i selskapet på verdensbasis.
Heteropsini

Utseende

Middelsstore, brokete fargede trebukker. Denne gruppen er svært heterogen utseendemessig, noen slekter avviker mye fra de øvrige. Mange er gule eller røde og svarte, men de kan også være ensfarget mørke, eller metallisk fargede. Noen arter etterligner veps, andre ligner på giftige biller i familien Lycidae. Antennene er vanligvis lengre enn kroppen. Pronotum har rundede sider og er vanligvis tilsmalnet bakover, ofte rødt på farge. Dekkvingene er parallellsidige, ofte røde og svarte, eller ensfarget mørke.

Utbredelse

Slektene Aridaeus (som kanskje ikke hører hjemme her) og Cremys lever i Australia, de øvrige slektene er utbredt i Mellom- og Sør-Amerika inkludert Karibia.
Vørterøl

Vørterøl er en alkoholfri drikk laget av vann, malt og humle og tilsatt kullsyre. I prinsippet er vørterøl øl som ikke har vært gjennom gjæring. I Norge er vørterøl typisk mørkt, omtrent som bayerøl. Vørterøl selges i dag av Ringnes, Hansa og Aass.
Vørterøl inneholder en del mineraler, maltsukker samt noen b-vitaminer. Maltsukkeret tilfører hurtig energi, og vørterøl er derfor bra som sportsdrikk. Vørterølet er mørkt, sødmefylt og med litt smak av humle. 
Vørter er et vandig uttrekk som fåes ved utluting av malt, det vil si ei søt «suppe» som er resultatet av kokt vann og malt-ekstrakt. Maltrestene filtreres fra mesken under ølbrygging. Maltuttrekk kan også brukes i vørterkake, brødaktig kake tilsatt vørter. Vørterkake lages av rug- og hvetemel tilsatt vørterøl, krydder, sirup og annet.

Sportsdrikk

Frydenlund bryggeri hadde en vørterøletikett med to barn på. Men de ønsket å snu vørterøltrenden fra å være en barnedrikk til å bli en sportsdrikk. De fikk derfor tegnet en ny etikett for sitt vørterøl i 1938. Da fikk bryggeriets vørterøl etiketten med den kraftige armen til bokseren Schliemann og de fem OL-ringene (som ble utformet av Pierre de Coubertin for Den olympiske komité i 1913) på. Etiketten ble så mønsterbeskyttet av Frydenlund i Norge 1939. Da Norge skulle arrangere vinter-OL i 1952, fikk Den olympiske komité beskjed av patentkontoret at Frydenlund hadde sikret seg rettighetene til bruken av Den olympiske komités symbol lokalt i Norge. Frydenlund lot likevel Den norske olympiske komité bruke ringene under OL. 
I 1972 solgte Frydenlund rettighetene til OL-ringene til komiteen for 1 kr og fikk samtidig beholde retten til å bruke ringene på vørterølet. I dag er det Ringnes Vørterøl som bærer OL-ringene.
Vöðu-Brands þáttr

Vǫðu-Brands þáttr («Tåtten om Vade-Brann») er en tått, en kort islendingesaga fra ca 1250/1260. Historien foregår på Nordøst-Island fra ca 990-1066 og tåtten er en av tre tætter som er redigert inn i «C-versjonshåndskriftet» av Ljósvetninga saga. De to andre er Sörla þáttr og Ófeigs þáttr. Tåtten «var oprindelig en selvstændig þáttr men er nu integreret i Ljósvetninga saga.» Hovedpersonen Vǫðu-Brandr Þorkelsson havner i uvennskap med sagaens kraftsentrum, Gudmund Øyolvsson den mektige.
Michel de La Barre

Michel de La Barre (født før 1675 i Paris; død 15. mars 1745 samme sted) var en fransk fløytist og komponist.
Kun få enkeltheter om Michel de La Barres liv er kjent. Han var sønn av en vinhandler, gav ut sine første komposisjoner i Pièces en trio (1694) for 2 fioliner, fløyter eller oboer og generalbass og var fra rundt 1695 virksom som fløytevirtuos ved hoffet til kong Ludvig XIV. I perioden 1703 til 1730 hadde han en offisiell stilling ved Musique de l’Écurie et de la Chambre du Roi.
I 1703 publiserte La Barre sitt opus 4, Pièces pour la flûte traversière avec la basse continue, som regnes som det første soloverk som uttrykkelig er skrevet for traversofløyte. Ved siden av en rekke instrumentalverk, skrev han også sanger og to operaer, Le Triomphe des Arts (uroppført 1700) og La Vénitienne (uroppført 1705).
Hofbräuhaus am Platzl

Hofbräuhaus am Platzl i München er en av verdens mest kjente ølstuer.
Bryggeriet Hofbräuhaus ble grunnlagt i 1597 av den bayerske hertug Wilhelm V. Etter at bryggeriet i 1897 ble flyttet til andre lokaler ble huset ombygd til ølstue. Under revolusjonen i Bayern etter første verdenskrig ble den bayerske sovjetrepublikk utrope i Hofbräuhaus 13. april 1919. Senere ble Hofbräuhaus åsted for omdannelsen av Det tyske Arbeiderparti (DAP) til Det nasjonalsosialistiske tyske arbeiderparti (NSDAP) 24. februar 1920, da Adolf Hitler leste opp det nazistiske partiprogrammet, det såkalte 25-punktsprogrammet.
Bitumen

Bruksområder

Bitumen blir hovedsakelig brukt til asfalt, hvor bitumenen blir varmet opp og blandet med grus før det blir lagt ut og jevnet ut. Andre bruksområder er blant annet taktetting, da spesielt flate tak. Bitumen kan i flytende form også brukes som patinering til kunstartikler i keramikk, gips og metall. Fargegraderingen avgjøres av hvor uttynnet den er av f.eks. renset terpentin. Tidligere var bitumen brukt som bunnstoff på båter, og til tider også til beskyttelse av hus, naturlig bitumen skal blant annet ha blitt varmet opp og smurt på husene i Babylon som beskyttelse mot vær og vind. Bitumen brukes også på kabler og liner på togleder.
Bitumen må ikke forveksles med tjære eller bek.
Luksasjon

Luksasjon vil si at et ben går ut av leddskålen sin. For eksempel kan et fall mot armen føre til at hodet til overarmsbenet hopper av leddskålen sin, da sier man at skulderen er ute av ledd. Dette kan forårsake store smerter ved at nerver kommer i klem.
Rana tingrett

Rana tingrett er en førsteinstansdomstol i Hålogaland lagdømme. Domstolen har kontorsted i Mo i Rana i Nordland og rettskretsen omfatter kommunene Rana, Hemnes, Nesna, Lurøy, Træna og Rødøy med tilsammen 35 322 innbyggere pr. 1. januar 2010. Domstolen ledes av en sorenskriver og har i tillegg to tingrettsdommere og to dommerfullmektiger og seks funksjonærer.

Historie

Rana tingrett har sin historiske bakgrunn i Helgeland sorenskriveri, som ble opprettet i 1630. I 1859 ble dette delt i Nordre Helgeland sorenskriveri og Søndre Helgeland sorenskriveri. Sistnevnte ble i 1919 videre delt i Alstahaug sorenskriveri og Brønnøy sorenskriveri – siden 2002 kalt Alstahaug tingrett og Brønnøy tingrett.
I 1920 endret Nordre Helgeland sorenskriveri navn til Rana sorenskriveri. I 2002 ble navneformen endret til Rana tingrett.
Rødøy ble overført til Rana tingrett 1. januar 2005. Kommunen tilhørte tidligere Salten tingrett.